CELEX: 62011TN0651
Language: da
Date: 2011-12-16 00:00:00
Title: Sag T-651/11: Sag anlagt den 16. december 2011 — Syriatel Mobile Telecom mod Rådet

11.2.2012   
            
            
               DA
            
            
               Den Europæiske Unions Tidende
            
            
               C 39/20
            
         Sag anlagt den 16. december 2011 — Syriatel Mobile Telecom mod Rådet
   (Sag T-651/11)
   2012/C 39/39
   Processprog: fransk
   
      Parter
   
   
      Sagsøger: Syriatel Mobile Telecom (Joint Stock Company) (Damaskus, Syrien) (ved advokat J. Pujol)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Sagsøgerens søgsmål antages til realitetsbehandling, og sagsøgeren gives medhold.
            
         
               —
            
            
               Som følge heraf annulleres afgørelse 2011/628/FUSP og forordning (EU) nr. 950/2011 samt de efterfølgende retsakter til gennemførelse heraf, for så vidt som de angår sagsøgeren.
            
         
               —
            
            
               Rådet for Den Europæiske Union tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren gjort seks anbringender gældende.
   
               1)
            
            
               Første anbringende vedrørende manglende hjemmel for afgørelse 2011/628/FUSP (1) som følge af ophævelsen af afgørelse 2011/273/FUSP (2) ved afgørelse 2011/782/FUSP (3).
            
         
               2)
            
            
               Andet anbringende vedrørende manglende hjemmel for forordning nr. 950/2011 (4) som følge af ophævelsen af afgørelse 2011/273/FUSP.
            
         
               3)
            
            
               Tredje anbringende, hvorefter de anfægtede foranstaltninger tilsidesætter retten til forsvar og navnlig retten til effektiv domstolsbeskyttelse som fastsat i artikel 6 og 13 i den europæiske konvention til beskyttelse af menneskerettigheder og grundlæggende frihedsrettigheder (herefter »EMRK«), i artikel 215 TEUF og i artikel 41 og 47 i Den Europæiske Unions charter om grundlæggende rettigheder.
            
         
               4)
            
            
               Fjerde anbringende, hvorefter sagsøgte har tilsidesat begrundelsespligten, idet den givne begrundelse ikke opfylder den betingelse, som påhviler EU’s institutioner i henhold til EMRK’s artikel 6, artikel 296 TEUF og artikel 41 i Den Europæiske Unions charter om grundlæggende rettigheder.
            
         
               5)
            
            
               Femte anbringende, hvorefter de anfægtede foranstaltninger på ubegrundet og uforholdsmæssig vis indskrænker sagsøgerens grundlæggende rettigheder og navnlig sagsøgerens ejendomsret som fastsat i artikel 1 i tillægsprotokol nr. 1 til EMRK og artikel 17 i Den Europæiske Unions charter om grundlæggende rettigheder, samt sagsøgerens ret til sit gode navn og rygte som fastsat i EMRK’s artikel 8 og artikel 10, stk. 2.
            
         
               6)
            
            
               Sjette anbringende vedrørende skaden for konkurrencen i EU, for så vidt som de vedtagne foranstaltninger kan forstyrre den normale funktion af Unionens marked for telekommunikation og således kan skade konkurrencen mellem de europæiske operatører og samhandelen mellem medlemsstaterne.
            
         
      (1)  Rådets afgørelse 2011/628/FUSP af 23.9.2011 om ændring af afgørelse 2011/273/FUSP om restriktive foranstaltninger over for Syrien (EUT L 247, s. 17).
   
      (2)  Rådets afgørelse 2011/273/FUSP af 9.5.2011 om restriktive foranstaltninger over for Syrien (EUT L 121, s. 11).
   
      (3)  Rådets afgørelse 2011/782/FUSP af 1.12.2011 om restriktive foranstaltninger over for Syrien og om ophævelse af afgørelse 2011/273/FUSP (EUT L 319, s. 56).
   
      (4)  Rådets forordning (EU) nr. 950/2011 af 23.9.2011 om ændring af forordning (EU) nr. 442/2011 om restriktive foranstaltninger på baggrund af situationen i Syrien (EUT L 247, s. 3).